ANC-LP hoor dán oor borgtogSibusiso Kula (Foto: Verskaf) Die ANC-parlementslid Sibusiso Kula (34) sal Dinsdag weer in die Orkney-landdroshof in Noordwes verskyn wanneer uitspraak oor sy borgtogaansoek gegee sal word. Kula het Vrydag vlugtig in die hof verskyn in verband met die moord op sy vrou. Henry Mamothame, woordvoerder van die Nasionale Vervolgingsgesag (NVG), sê die staat het by die hof gepleit dat Kula nie borgtog toegestaan word nie aangesien daar geen dwingende omstandighede bewys kan word nie. “Die staat het verder aangevoer dat weens die erns van die oortreding – moord met voorbedagte rade wat ŉ skedule 6-oortreding is – moet die hof nie borgtog toestaan nie,” sê Mamothame. Kula is verlede week in hegtenis geneem in verband met die moord op sy vrou, Jennifer Kula, op 27 November. Volgens die polisie het dit aanvanklik geblyk dat Jennifer tydens ŉ rooftog vermoor is. Sy het ŉ steekwond aan die rug gehad, maar dié moordwapen is nooit gevind nie. Die saak is deur die mediese fasiliteit aangemeld waarheen sy na bewering deur die beskuldigde vervoer is om mediese hulp te ontvang. Hy het aan die polisie gesê dat hy nie by sy huis was toe die voorval plaasgevind het nie. Deur middel van die polisie se ondersoek is Kula met sy vrou se moord verbind en aangekla van moord. “Die ondersoek duur voort en Kula sal in aanhouding bly tot sy volgende hofverskyning.”